Znanstvenici su u novoj studiji otkrili kako postoji 7 univerzalnih moralnih pravila koja su zajednička mnogim kulturama u svijetu. Usprkos brojnim različitostima postoji nešto po čemu su ljudi slični bez obzira u kojem društvu žive.

Antropolozi s Oxford Institute of Cognitive and Evolutionary Anthropology su proveli studiju u kojoj su analizirali etičke norme iz 60 društava iz cijelog svijeta koje se sastoje od više od 600,000 riječi. To je bila najveća studija moralnih pravila ikada.

Znanstvenici su došli do zaključka kako su sljedeća moralna pravila zajednička mnogim društvima: pomaži obitelji, pomaži svojoj grupi, vrati uslugu, budi hrabar, poštuj nadređene, pravedno raspodijeli resurse i poštuj vlasništvo drugih.

Voditelj studije dr. Oliver Scott Curry smatra kako debata između moralnih univerzalista i moralnih relativista traje stoljećima. Međutim, znanstvenici su sada došli do odgovora na brojna pitanja.

Ljudi se svugdje susreću sa sličnim društvenim problemima i koriste slična moralna pravila kako bi ih riješili. Ova pravila su univerzalna u mnogim kulturama. Svi dijelimo zajednički moralni kod. Većina ljudi u različitim društvima smatra kako su suradnja i promoviranje zajedničkog dobra ono čemu bi trebali težiti.

Znanstvenici su otkrili kako se ovih sedam moralnih pravila uvijek smatraju pozitivnima. Primjeri su pronađeni u većini društava. Nigdje se ova pravila ne doživljavaju na negativan način. Zajednička su u mnogim kulturama bez obzira nalaze li se na istoku ili zapadu.

Primjerice, u Koreji postoji veliko zajedništvo među susjedima, Masai ratnici se za vrijeme bitke žrtvuju jedni za druge, pleme Bemba iskazuje poštovanje prema autoritetu starijih, a u plemenu Tarahumara poštivanje vlasništva drugih je osnova za sve međuljudske odnose.

Znanstvenici se nadaju kako će ovo istraživanje pomoći pri promoviranju razumijevanja među ljudima različitih kultura te otkrivanju njihovih sličnosti i različitosti. Studija je objavljena u časopisu Current Anthropology.